Νήσος Φουέρτε

Η Νήσος Φουέρτε (ισπαν. Isla Fuerte) είναι μικρό κοραλλιογενές νησί της Κολομβίας στην Καραϊβική Θάλασσα. Απέχει περί τα 11 χιλιόμετρα από την ηπειρωτική ακτή της Κολομβίας (πλησιέστερη πόλη το Σαν Μπερνάρδο δελ Βιέντο) και έχει έκταση 3,25 τετραγωνικά χιλιόμετρα.

Γεωγραφία
Το νησί έχει μήκος 2,4 χιλιόμετρα στη διεύθυνση βορρά-νότου, ενώ το μέγιστο υψόμετρο του εδάφους του είναι 12 μέτρα πάνω από την επιφάνεια της θάλασσας. Η Φουέρτε περιβάλλεται από υφάλους και μερικούς διάσπαρτους σκοπέλους. Φέρει πλούσια βλάστηση, που αναφέρεται ότι ανήκει στα «τροπικά και υποτροπικά ξηρά δάση».

Ο πληθυσμός του νησιού εμφανίζει σημαντική αύξηση, καθώς το 1995 υπήρχαν 1.084 μόνιμοι κάτοικοι«ISLA FUERTE QUIERE PERTENECER A CÓRDOBA», El Tiempo, αρχείο, ενώ το 2020 είχαν αυξηθεί σε περίπου 2.000, με 570 οικογένειες.«Sisbén IV encuestó al 100% de la población de El Islote e Isla Fuerte» Ιστορικώς η οικονομία του Φουέρτε βασιζόταν στην αλιεία μικρής κλίμακας με φθηνά μέσα, αλλά σήμερα πλέον ο τουρισμός αποτελεί την κυρίαρχη οικονομική δραστηριότητα.

Πανίδα
Περισσότερα από 80 διαφορετικά είδη πτηνών έχουν καταγραφεί πάνω στο μικρό αυτό νησί, με θαλασσοπούλια όπως η σούλα η λευκογάστωρ και η μεγαλόπρεπη φρεγάτα, αλλά και παπαγάλους όπως τα είδη Eupsittula pertina, Ara severus και Amazona amazonica. Επίσης υπάρχουν χαλικοκυλιστές, το αγριοπερίστερο Patagioenas leucocephala και το αρπακτικό κιτρινοκέφαλο καρακάρα (Milvago chimachima).

Από τα θηλαστικά ξεχωρίζουν το είδος βραδύποδα Bradypus variegatus, διάφορα είδη νυχτερίδων και τα γαϊδουράκια που εισήγαγε ο άνθρωπος.

Στα νερά γύρω από το νησί έχουν καταγραφεί τα 16 από τα 24 είδη καρχαριών που συναντώνται στα χωρικά ύδατα της Κολομβίας, ωστόσο τα συνηθισμένα είναι ο Carcharhinus limbatus, ο Rhizoprionodon lalandii και ο Rhizoprionodon porosus (και λιγότερο ο καρχαρίας τίγρης και η μεγαλοζύγαινα).

Χλωρίδα
Ο «βασιλικός φοίνικας» (Roystonea regia) είναι διαδεδομένος στο νησί. Μικρά μαγκρόβια δάση υπάρχουν σε διαφορετικά μέρη των ακτών του Φουέρτε, ενώ άλλα συχνά συναντώμενα φυτά είναι η Coccoloba uvifera και το καλλιεργούμενο είδος Mangifera indica, που δίνει το γνωστό φρούτο μάνγκο.

Παραπομπές

Βιβλιογραφία



Κατηγορία:Νησιά της Κολομβίας
Κατηγορία:Νησιά της Καραϊβικής